Halla hitti bóndan sum var í hennara troyggju Fyri hálvum triðja ári síðani sat Halla Debes og hugdi eftir "Bóndanum" (Bonderøven) á DR og helt, at ullinta "útlendska" troyggjan, sum hann var í, var nakað slitin. Hon fekk so tað hugskot at binda honum eina sterka føroyska troyggju, og saman við døtrunum fann hon fram til bóndan Frank Erichsen og fekk samband við hann og sendi honum eina troyggju. Nú Frank vitjar í Føroyum og heldur fyrilestur, hava tey bæði hitst, og skulu eisini hittast seinni í vikuni, har tað verður gjørligt hjá Hallu at greiða Frank og familju hansara frá, hvussu føroyskar troyggjur verða bundnar, og hvat ið liggur aftanfyri slikt handalag. Halla hevur nevniliga eisini bundið troyggjur til konuna hjá Frank og børnini.